Jong pa voor broer in supermark doodgeskietMarco Doria (Foto: Facebook) Marco Doria (34) van Kempton Park, Gauteng, was Vrydag op die verkeerde plek op die verkeerde tyd toe hy tydens ’n sakeroof in ’n plaaslike supermark doodgeskiet is. Sy broer, Gino Doria, was saam met Marco in die supermark en moes sy broer se moord aanskou. Volgens sers. Barbara Ferreira, polisiewoordvoerder, het drie verdagtes omstreeks 18:00 die Edleen-supermark in Duvenhage-straat binnegekom. Hulle het die klante beveel om op die vloer te lê. Hulle het sigarette en geld geëis. Ferreira sê een van die verdagtes het Marco in die kop geskiet. Geen ander klant is beseer nie. “Die verdagtes het in ’n grys Nissan-bakkie van die toneel gevlug,” bevestig Ferreira. Paramedici kon nie Marco red nie weens die aard van sy kopbeserings (Foto: Verskaf) Gino het op Facebook geskryf dat hy saam met die paramedici alles in hul vermoë gedoen het om sy broer te red, maar hy het later in die hospitaal aan sy wonde beswyk. Marco is die pa van drie dogters. “Die prentjie in my kop oor die voorval is te grusaam om te beskryf. Ek het ook nie woorde om te beskryf hoe ek voel nie,” het Gino geskryf. Marco was ’n werknemer by die Dave Sheer Guns-geweerwinkel in Johannesburg. Volgens Gino was Marco geliefd onder sy vriende, familie, kollegas en klante. ’n Hartgebroke Nicole Doria, Marco se vrou, het aan Maroela Media gesê haar hart is stukkend. “Ons familie is verpletter en ek is stukkend en leeg,” het Nicole gesê. Nicole sê Marco was die vriendelikste mens wat sy geken het. ’n Beloning van R100 000 is uitgeloof vir enigiemand met meer inligting wat tot die verdagtes se inhegtenisneming kan lei. Enigiemand met meer inligting kan die ondersoekbeampte, ao. Christiaan Pretorius by 082 804 2677 bel of Guardian Security by 082 697 2090 skakel. PLEASE HELP US FIND THESE MURDERING ROBBERS. pic.twitter.com/S5m8OvDXCX — REZA (@crimeairnetwork) January 16, 2022